Maigret

Elämäkerta

Jules Maigret syntyi Saint-Fiacressa vuonna 1884, tosin Simenonin kirjoista voidaan löytää myös muita syntymävuosia. Hänen isänsä oli maanviljelijä, isomman tilallisen pehtori. Isän kuolema katkaisi Maigretin lääketieteen opinnot. Hänen isänsä suhteet auttoivat häntä nousemaan passipoliisista rikospoliisiin. Hän on naimisissa Louisen kanssa. Kirjassa L'Amoureux de Madame Maigret tosin nimeksi mainitaan Henrietta. Perheessä ei ole lapsia, mikä oli rouva Maigretille vaikea asia. 
Kuten salapoliisiromaaneissa on tapana, Maigret'n tutkimukset ovat yleensä menestyksekkäitä. Hänen menetelmänsä on antaa todisteiden virran viedä kohti pääepäiltyjä. Heidän luonaan hän seuraa perheen tai muun sellaisen toimintaa, kunnes avainasia putoaa kohdalleen. Maigret'en bravuuri ovat pitkät kuulustelut, joissa puhumattomat epäillyt murtuvat. Maigret'n työpäivän kulku kuvataan tarkasti. Usein tarinoissa esiintyy etsivien käskynjako, hikinen kuulusteluhuone, epäiltyjen ja usein vastentahtoisten todistajien kuulustelut, oluen ja voileipien tilaaminen Brasserie Dauphinesta, piipunpoltto ja calvadosin ynnä muu sellainen naukkailu yöhön venyvissä työrupeamissa.
Pikku erikoisuutena mainitaan, että Maigret ilahtuu aina, jos hänen työmatkallaan bussissa sattuu olemaan avoin takasilta, sillä siellä voi polttaa vapaasti piippua.

Maigret-kirjojen muut poliisit

Maigret'n aisaparit eivät ole kliseisiä aivottomia poliiseja vaan älykkyydessään Maigret'n hengenheimolaisia. Kirjoissa Simenon on jättänyt tollon roolin yleiselle syyttäjälle, jonka päätehtävä vaikuttaa olevan oman aseman turvaaminen otaksuttuja tutkimusvirhesyytöksiä vastaan. Lucas, Janvier ja Pikku-Lapointe ovat Maigret'n lähimmät avustajat. Heitä vanhempi lihava Torrence on ainoa hänen apulaisistaan, joka murhataan kesken rikostutkimusta (tosin vuosia myöhemmissä romaaneissa Torrence esiintyy uudestaan).
Maigret-romaanien merkittävä henkilöhahmo on La Grume. Hän on Lognon-niminen Pariisin poliisin etsivä, joka haikailee pääsystä rikospoliisiin. Hän pyrkii siksi tekemään itse paljon työtä, mutta tekee sen jääräpäisellä tehottomuudella. Lisäksi hän salaa tietoja rikospoliisilta pyrkiessään jonkin merkittävän rikoksen ratkaisemiseen, joka avaisi tien menestykseen. Hän kärsii jatkuvasta nuhasta ja lisäksi hänellä on jatkuvasti sairasteleva vaimo. Tämän asetelman vuoksi La Grume epäonnistuu aina. Hän myös "puolustaa" poliisin kunniaa kohtelemala epäiltyjä ja todistajia töykeästi.

Maigret-elokuvat ja televisiosarajat

Maigret'n tarinoita on kuvattu useiksi televisiosarjoiksi ja elokuviksi ympäri maailman. Nimiroolissa on ollut ranskalaisia, englantilaisia, itävaltalaisia, hollantilaisia sekä japanilaisia näyttelijöitä. Ranskalainen Bruno Crémer on esiintynyt nimiroolissa yli neljässäkymmenessä televisioelokuvassa. Elokuvan Maigret oli ranskalainen Jean Gabin 1950-luvulla. 
Englantilaisista nimiroolin esittäjistä 1960-luvulla Maigret'ta on yli viidessäkymmenessä televisioelokuvassa näytellyt Rupert Davies. Daviesin Maigret-tulkinta oli niin onnistunut, että elokuvia dubattiin ranskaksi ja Simenon kehui Daviesia "täydelliseksi Maigret'ksi".
Vuonna 2016 alkoi ITV-kanavalla uusi Maigret -sarja, jossa Jules Maigret'ta näyttelee Rowan Atkinson.